**ATMINTINĖ. LAIKO NUORODAS VARTOKIME TAISYKLINGAI (2023-10-09)**

Nurodydami laiką įvairiuose raštuose, skelbimuose, žodiniuose pranešimuose kartais padarome klaidų. Kaip jų išvengti? Galbūt padės atmintinė, kurioje aptariama, kaip taisyklingai nurodyti laiko trukmę, ribą, momentą, paskirtį ar intervalą.

**Laiko trukmei**(pasikartojimui per tam tikrą laiką) nusakyti nevartotinas galininko linksnis su prielinksniu į:  
Atlyginimas yra mokamas du kartus į mėnesį (taisoma **per mėnesį**).  
Kanceliarinėje kalboje nevartotinas ir vietininko linksnis:  
Pažyma pristatoma du kartus metuose (taisoma **per metus**).

**Konkretaus laiko ribai**reikšti turi būti vartojamas kilmininko linksnis su prielinksniu iki, o ne naudininkas:  
Šiai dienai (taisoma **Iki šios dienos**) turime daugiau kaip 10 prašymų.Apklausos rezultatai šiandien dienai (taisoma **šiandien**; ***iki šios dienos***; ***iki dabar***; ***šiuo metu***; ***iki šiol***) dar neaiškūs.  
Spalio pirmai dienai (taisoma **Iki spalio pirmos dienos**) tiltas turi būti suremontuotas.

**Laiko momentui (ne ribai)**reikšti nevartotinas naudininko linksnis:  
Gruodžio pirmam šeštadieniui  (taisoma **Gruodžio pirmą šeštadienį**) turėsime du renginius.Pradžiai (taisoma **Iš pradžių**; **Pirmiausia**) susipažinkime. Ir pabaigai (taisoma ***pabaigoje***) apie planuojamas veiklas seniūnijose.

**Veiksmo pradžiai ar pabaigai reikšti, kai nėra paskirties**, vartotinas vietininkas (naudininko linksnis vengtinas):  
Darbai ketvirčio pabaigai (taisoma **ketvirčio pabaigoje**; **baigiantis ketvirčiui**) dar nebuvo baigti.Tačiau**laiko paskirčiai**(t. y. laikui ar laiko tarpui, kuriam kas skiriama) reikšti naudininkas ne klaida:  
Pastatas išnuomotas penkeriems metams.Skirta pašalpa vienam mėnesiui.

**Laiko tarpui**nusakyti kaip prielinksnis ar polinksnis nevartojamas vietininko linksnis:  
Metų laikotarpyje (taisoma **Metų laikotarpiu; Per metus**) projektai bus įgyvendinti.Trijų metų bėgyje (taisoma **Per tris metus; Po trejų metų)** turėsime jaunų perspektyvių specialistų.Laiko bėgyje (taisoma **Laikui bėgant; Ilgainiui**) dabar priimti sprendimai duos rezultatus.**Laiko tarpui**reikšti gali būti vartojamas ir įnagininkas, ir galininkas, ir vietininkas:  
Ir akmuo***darbymečiu (darbymetį, darbymetyje)***kruta. ***Pokariu (Pokaryje)***teko patirti visokių sunkumų.***Tuo laikotarpiu (Tame laikotarpyje)***aplink bažnyčią ėmė kurtis miestelėnai, amatininkai.

**Nurodant laiko tarpą, kai paskirtis nepabrėžiama**, vietoj naudininko geriau vartoti kilmininką:  
Sudarytas veiklos planas 2020–2022 metams (taisoma Sudarytas***2020–2022 metų***veiklos planas).

**Laiko tarpas**nusakomas su prielinksniais **nuo... iki**arba vien nurodant jo ribas:  
Atostogavo nuo liepos 15 iki rugpjūčio 2 d.Seminaras vyks spalio 16–17 dienomis.

Prielinksnis **iki**nusakant intervalą gali reikšti tiek į jį įeinantį skaičių, tiek neįeinantį (paprastai paskutinė nurodyta diena įskaičiuojama į terminą). Todėl kanceliarinėje kalboje aiškumo dėlei vartojami žodžiai **įskaitytinai** arba **imtinai**.

Nevartotina prieveiksmio **anksčiau**aukštesniojo laipsnio konstrukcija su kilmininku:  
Priemonių imtasi anksčiau laiko (taisoma **pirma laiko, prieš laiką**).Nevartotini prieveiksmiai**pirmalaikiai, savalaikiai:**Planas įgyvendintas pirmalaikiai (taisoma **pirma laiko, prieš laiką, anksčiau negu numatyta, anksčiau**). Savalaikiai (taisoma **Laiku**) ir kokybiškai atliktas darbas garantuoja sėkmę.

Kai nurodomas **laikotarpis**, vartojamas brūkšnys (ne brūkšnelis): **2023**–***2025 m. programa, kovo 6***–***7 d., 12.00***–***12.45 val., 12–15 m/s***ir pan.